ജമ്മുകശ്മീരില് നിര്ണായക നീക്കം നടത്തി സുരക്ഷ സേന ഭീകരരുടെ ഒളിത്താവളം തേടി സൈന്യം ശ്രീനഗര്: രജൗരി ജില്ലയിലെ ഖബ്ലാന് വനത്തില് ആയുധധാരികളായ ഭീകരരുടെ സാന്നിധ്യമുണ്ടെന്ന് ഗ്രാമവാസികള് അറിയിച്ചതിനെ തുടര്ന്ന് നിര്ണായക നീക്കം നടത്തി സൈന്യം. ഭീകരരുടെ സാന്നിധ്യം തിരിച്ചറിഞ്ഞതിനെ തുടര്ന്ന് തന്മണ്ടിരജൗരി പാത സേന താല്ക്കാലികമായി അടച്ചിരുന്നു. പൂഞ്ചിലും പിര്പാഞ്ചലിലും നടത്തിവരുന്ന ഭീകരവിരുദ്ധ പ്രവര്ത്തനത്തിന്റെ ഭാഗമായാണ് സൈനികരുടെ നിര്ണായക നീക്കം. ഭീകരരുടെ ആക്രമണത്തില് ഒന്പത് സൈനികരാണ് കഴിഞ്ഞ 27 ദിവസത്തിനുള്ളില് കൊല്ലപ്പെട്ടത്. ഒക്ടോബര് 11ന് സുരന്കോട്ട് വനത്തിനുള്ളില് അഞ്ച് സൈനികരുടെ മരണത്തിനിടയാക്കിയ ഭീകരാക്രമണത്തിനു പിന്നാലെയാണിത്. സംഭവത്തിനു ശേഷം പ്രദേശത്ത് സൈന്യം സുരക്ഷ ശക്തമാക്കിയിരുന്നു. ഭീകരരുടെ പ്രവര്ത്തനങ്ങളെ ചെറുക്കാന് പല നിര്ണായക നീക്കങ്ങളും സേന ഇതിനോടകം നടത്തിയിട്ടുണ്ട്. കഴിഞ്ഞ ദിവസമാണ് ഖബ്ലാന് വനത്തില് ഭീകരരുടെ സാന്നിധ്യം ഗ്രാമവാസികള് തിരിച്ചറിഞ്ഞത്. ഇതിനു മുന്പ് ആക്രമണം നടത്തിയിട്ടുള്ള ഭീകര സംഘത്തിലെ പ്രവര്ത്തകരാണിവര് എന്നാണ് സേന വിലയിരുത്തുന്നത്. ഒക്ടോബര് 11നും 14നും ഇടയില് നടന്ന ഭീകരവിരുദ്ധ പ്രവര്ത്തനങ്ങള്ക്ക് ശേഷം സേന ഏറ്റവും ദൈര്ഘ്യമേറിയ നിര്ണായക നീക്കങ്ങളാണ് സംഘടിപ്പിച്ചുവരുന്നത്. കാട്ടിനുള്ളില് നിലയുറപ്പിച്ചിരിക്കുന്ന ഭീകരരെ പിടികൂടാന് പല പദ്ധതികളാണ് സൈന്യം തയ്യാറാക്കിയിരിക്കുന്നത്. ഭീകരരുടെ ഒളിത്താവളം അന്വേഷിച്ച് സേന പുറപ്പെടുന്നതിനു മുന്പ് വെടിവെയ്പ്പിന്റെ ശബ്ദം പ്രദേശത്തു നിന്നും ഉയര്ന്നിരുന്നതായി പ്രദേശവാസികള് പറഞ്ഞു.